समदर्शी उसे कहते हैं जो ठीक - ठीक देखता है - जो वस्तु जैसी है उसे वैसी ही देखनेवाला समदर्शी कहलाता है - वस्तु के स्वरूप में और उसकी दृष्टि में भेद नहीं आने पाता , सर्वथा समत्व या सामञ्जस्य रहता है। उसकी दृष्टि में पदार्थ का यथार्थ अनुभव होता है , अर्थात् उसे भ्रम नहीं होने पाता। संसार मिथ्या है तो वह उसमें सत्य का आरोप नहीं करता ; ब्रह्म सत्य है तो वह उसे ही सत्य मानता है। संसार का मिथ्यात्व और आत्मा का नित्यत्व जब मनुष्य को पुष्ट हो जाता है तब वह समदर्शी हो जाता है। और , तब वह समस्त पदार्थों को उनके वास्तविक स्वरूप में देखता है।